ওয়েব ডেস্ক : মহুয়া মৈত্রের মানহানি মামলায় স্বস্তি পেলেন বাবুল সুপ্রিয়। তাঁর গ্রেফতারি পরোয়ানার ওপর স্থগিতাদেশ আরও ৬ সপ্তাহ বাড়িয়ে দিল কলকাতা হাইকোর্ট। একটি টিভি শো-তে তাঁর বিরুদ্ধে আপত্তিকর মন্তব্য করেছেন বাবুল সুপ্রিয়। এই অভিযোগে আলিপুর আদালতে মানহানির মামলা করেন তৃণমূল বিধায়ক মহুয়া মৈত্র। বাবুল শুনানিতে হাজির না হওয়ায়, গ্রেফতারি পরোয়ানা জারি করে আলিপুর আদালত। সেই পরোয়ানায় স্থগিতাদেশ চেয়ে হাইকোর্টে যান বাবুল সুপ্রিয়। হাইকোর্ট অন্তর্বর্তী স্থগিতাদেশ দিয়েছিল। মহুয়া মৈত্র তা সরানোর আবেদন জানালেও তা খারিজ করে দেয় হাইকোর্ট। এরপর, শুক্রবার স্থগিতাদেশের মেয়াদ আরও ৬ সপ্তাহ বাড়িয়ে দিয়েছে হাইকোর্ট।